**До:   
Министерство за дигитална трансформација**

Од:   
Самостоен синдикат на новинари и медиумски работници (ССНМ)  
Здружение на новинари на Македонија (ЗНМ)

Институт за истражување на општествениот развој - РЕСИС

*Скопје, 21.11.2024 г.*

**ПРЕДМЕТ:**

**Забелешки на предлог-измените на Законот за медиуми објавени на 07.11.2024 година на Единствениот национален електронски регистар на прописи на Република Северна Македонија (ЕНЕР)**

Почитувани,

Во прилог Ви ги доставуваме забелешките на содржината на предложените измени и дополнувања на Законот за медиуми, објавени на ЕНЕР на 07.11.2024 г.

Укажуваме дека со овие предложени измени и дополнувања се прави парцијална интервенција во текстот на постојниот Закон за медиуми, која не е на линија на потребното усогласување со најновата Европска регулатива за слобода на медиумите (ЕРСМ / EMFA), како и на предлог-текстот за нов Закон за медиуми, изработен во 2023 година од група експерти ангажирани од Европската унија и доставен до тогашното Министерство за информатичко општество и администрација. Затоа, предлагаме да се искористат дефинициите кои се во ЕРСМ односно во предлог-текстот за нов Закон за медиуми кој е доставен во Министерството, со цел да се избегне дискрепанца во дефинирањето на правните поимите во македонската со онаа во европската регулатива.

Ова првенствено се однесува на измените што се однесуваат на клучните дефиниции во Законот за медиуми (член 2):

* Имено, предлог-измените не ја содржат дефиницијата за ‘медиумски услуги’ на начин како што е дефинирана во Европска регулатива за слобода на медиумите (ЕРСМ), туку ја задржуваат веќе застарената дефиниција за медиумите како „средства за јавно информирање...“, во која е вметнат терминот „електронски публикации“ што беше избришан со измените на Законот за медиуми од јануари 2014 година.
* Дефиницијата „издавач не медиум“ e исто така застарена и не е соодветна замена за дефиницијата „давател на медиумска услуга“, што е содржана во ЕРСМ и што го вклучува поимот за уредувачка одговорност. Покрај тоа, со оваа дефиниција воопшто не се опфатени аудиовизуелните медиумски услуги на барање, кои се предмет на регулација со Законот за аудио и аудиовизуелни медиумски услуги. Трето, оваа дефиниција во издавачи на медиуми неоправдано ги вклучува и платформите кои се бават со „агрегирањето вести на посебни интернет страници“ и „мониторирањето медиуми“, што воопшто не спаѓаат во дефиницијата на медиумските услуги, според ЕРСМ.
* Дефиницијата за „електронски публикации“ што ја содржи ЕРСМ и предлогот за нов Закон за медиуми доставен до Министерството на крајот од 2023 година, воопшто не е содржана во овие предлог-измени.
* Во предлог-измените недостасуваат уште неколку клучни дефиниции што мораат да се вклучат согласно ЕРСМ: „уредувачка одговорност“, „уредувачка одлука“, „уредник“ и др. Од друга страна, задржана е дефиницијата за „новинар“ која е ограничувачка и истата беше предмет на критика кога се усвои првиот Закон за медиуми од 2013 година.
* Со овој предлог не е јасно дали се опфатени непрофитните медиуми, односно медиумите чии издавачи се правни лица регистрирани според Законот за здруженија на граѓани и фондации, што е сериозен пропуст кој е нужно да претрпи корекција. Ова значи дека правниот статус на субјектот, било да е профитен или непрофитен, не треба да биде клучен фактор, сè додека тој функционира како легитимен правен субјект кој продуцира медиумска содржина и ја исполнува функцијата на медиум. Ваквата формулација во македонскиот предлог-закон може да предизвика конфузија и потенцијални правни нејаснотии, кои можат да ги засегнат непрофитните медиумски организации. Од тие причини, потребно е појаснување во предложеното законско решение за да се избегнат правни недоречености и да се обезбеди правна сигурност за сите медиумски субјекти.
* Што се однесува до предложената одредба онлајн медиумите да имаат „најмалку двајца вработени“, како услов за да бидат дел од доброволниот регистар при ААВМУ, тоа може да се оправда од аспект на потребата за поттикнување на професионализација во медиумите и унапредување на квалитетот на медиумските содржини. Меѓутоа, нужно е да се укаже дека ваквото решение треба да се однесува пред сé на вработување новинари, односно на лица кои ќе бидат одговорни за создавање и уредување на медиумската содржина. Исто така, треба да се води сметка дека оваа одредба може да има дискриминаторски ефект врз малите онлајн медиуми кои работат професионално и етички, но кои поради ограничувањата на локалниот пазар, особено во руралните и помалите средини, може да имаат тешкотии при исполнувањето на овие услови. Важно е да се нагласи дека локалните медиуми често имаат скромни ресурси и се борат да опстојат на пазар кој е ограничен и финансиски нестабилен. Затоа, предложеното законско решение треба да се приспособи така што ќе го поттикнува и развојот на овие медиуми, без да ги исклучи оние кои работат професионално и етички. Тоа може да се постигне преку постепена имплементација или воведување флексибилни механизми за поддршка и на помалите медиуми.

Освен горе кажаното, напоменуваме дека со предложените измени е пропуштено да се опфатат повеќе други прашања од клучно значење за зајакнувањето на независноста на медиумите (вклучително и на електронските публикации), за работниот статус и независноста на новинарите во медиумските редакции, за заштита на безбедноста на новинарите во дигиталниот простор, за поттикнување на медиумскиот плурализам и разновидноста на содржините (Фонд за медиумски плурализам), како и низа други важни прашања.

Оттаму, нашиот став е дека започнатите реформи на медиумската легислатива треба да продолжат и дека веднаш треба да започне транспарентен и инклузивен процес за донесување нов Закон за медиуми и нов Закон за аудио и аудиовизуелни медиумски услуги, врз основа на анализите и предлозите изработени од експертскиот тим, во рамки на проектот *„ЕУ за слободата на изразување: усогласување на националното законодавство за медиуми со правото на ЕУ и европските медиумски стандарди”* како и во согласност со најновата Европска регулатива за слобода на медиумите*.*

Со почит,

Самостоен синдикат на новинари и медиумски работници (ССНМ)

Здружение на новинари на Македонија (ЗНМ)

Институт за истражување на општествениот развој - РЕСИС